Moontlik nuwe manier waarop polisielede geteiken wordFoto: SAPD, Facebook Twee polisiebeamptes is dood en ŉ derde is gewond nadat hulle in twee verskillende voorvalle in Gauteng geskiet is. Een polisiebeampte is dood nadat hy en sy kollega, terwyl hulle aan diens was, Saterdagoggend om 02:10 in Hillbrow, Johannesburg geskiet is. Brig. Mashadi Selepe, provinsiale hoof van kommunikasie van die polisie, het aan Maroela Media gesê ŉ vrou het die twee beamptes, wat op patrollie was, voorgekeer om ŉ klag te lê dat twee mans haar wil beroof. Die twee ‘rowers’ het op die polisiebeamptes losgebrand en hulle het teruggeskiet. “Die 47-jarige adjudant-offisier is op die toneel dood,” het Selepe bygevoeg. “Sy kollega is na ŉ hospitaal geneem.” Sy kon nie die toestand van die gewonde beampte bevestig nie. “Die dokters is nog besig met hom.” Volgens Selepe het die mans die beampte se vuurwapen gesteel. In ŉ tweede voorval in Atteridgeville, wes van Pretoria, is ŉ polisiebeampte, wat nie aan diens was nie, om 20:00 geskiet. Hy het drie uur later in ŉ hospitaal gesterf. “ŉ Vrou het ook in hierdie geval die beampte in sy motor voorgekeer voor twee mans op hom gevuur het,” het Selepe verduidelik. “In albei gevalle het ŉ vrou dus eers die beamptes genader, vermoedelik met ŉ vals klag, waarna twee mans op die polisiebeamptes losgebrand het. Die misdaadintelligensie-eenheid sal ondersoek instel of dit ŉ nuwe modus operandi is om ons lede te teiken.” Selepe doen ŉ beroep op lede van die gemeenskap om na vore te kom indien hulle enige inligting oor enige van die voorvalle het. “Daar is 347 lede van die gemeenskap vir elke polisiebeampte,” het sy gesê. “Wanneer ŉ polisiebeampte sterf, is daar 347 lede van die gemeenskap wat daardeur geraak word. Ons word almal op een of ander wyse geraak indien ŉ polisiebeampte sterf. Ons doen ŉ ernstige beroep op die gemeenskap om ons by te staan.”